safouaneb/arywiki huggingface dataset:
حسن لفد

حسن لفد، تولد فـ24 نونبر 1962 ف دار لبيضا، هو ممتيل مغريبي. حياتو لفنية. ف عام 1999، خدم حسن لفد لاول مرة مع قناة اللولة كايدير مقاطع كوميدية قصيرا ف بدية د شهر رمضان سميتو "وجهي فوجهك" لي لقا نجاح كبير، و هنا كتاشفو لجمهور لمغريبي لاول مرا و بان ف بزاف د لاعمال سينمائية وتلفزية و حتا ف لمسرح. ؤ ف عام 2013 بان حسن لفد بشخصية لكبور ف سلسلة "لكوپل" مع لفنانة دنيا بوطازوت لي كان كايدوي ف مواضيع بطريقة كوميديا شعبية. و ف عام 2014 بان ف لجزء الثاني لنفس السلسلة. و شخصية لكبور لي تشهر بيها بانت تاني ف سلسلة جديدا عام 2015 لي سميتها "كبور ولحبيب"، و ف عام 2016 بان مع لممتيلة نرجس لحلاق ف سلسلة "سلوى والزبير"، وف عام 2017 بدا يبان بزاف ف لاشهارات د شركة اينوي. شخصية كبور. بدات شخصية "كبّور" فالسلسلة الكوميدية "لكوبل" (يعني الزوجين) اللي دارها حسن الفد فموسمي 2013 و2014، ومن بعد كمل بها فـ"كبّور ولحبيب" اللي تْعرضات فـ2016 و2018. ومن بعد رجع بها فـ"التي را التي" (انتِ هي انتِ) فـ2022، واللي ما زال كيديرها حتى فهاد الموسم فـسلسلته الجديدة "مدام السميرس"، اللي اختار هاد العام يبثّها فـقناتو على يوتيوب وصفحاتو فمواقع التواصل الاجتماعي. شنو كال على ل فكاهة. بصراحة ما كنعتبرش راسي ناقد فني، يمكن كندير ل فكاهة بطريقة ساهلة وعلى قدّ ل مستوى ديالي، ولكن ماشي متخصص لا فالنقد الفني لا فتوثيق العمل الابداعي لا فالمغرب لا فالعالم العربي. كنعيش المسار الفني ديالي ببساطة، وما عارفش بزاف شنو كيدور خارج المغرب، ولكن نقدر نقربك شوية من اللي واقع عندنا، حيث الحركة الكوميدية ولات ناشطة بزاف فهاد العشر سنين الاخيرة، بفضل الشباب المغربي اللي عندو شغف كبير بالفكاهة، واللي قدّم تجارب زوينة بزاف كتمتع المغاربة بانواع مختلفة ديال الضحك والفكاهة، هاد الشباب بصح مبدعين ومتالقين. نقدر نقول باللي وجود "مهرجان مراكش للضحك" مثلاً عطا دفعة زوينة للتجارب اللي درناها فالتلفزة المغربية، وكذا للاعمال اللي دارتها الفنانة حنان الفاضلي فمجال التقليد، وحتى الفنان سعيد الناصيري، اللي كل واحد فيهم خلّى بصمة فقلوب الشباب وخلق فيهم الشغف. ومن بعد بداو البرامج ديال المواهب.
دريس الروخ

دريس الروخ تزاد ف 5 يوليوز 1968 ف مدينة مكناس، هوا ممتيل ومخرج افلام مغريبي، متل ف بزاف د لافلام منها بابل والصالحة و بزاف د لافلام لمغربية و لعالمية. وبدا مسيرتو ف لاخراج بسيتكوم فرمضان "ياك حنا جيران" للي لقا نجاح كبير.
سعيد باي

سعيد باي هوا ممتيل مغريبي تزاد ف 10 ماي 1970 ف دوار عين تاوجطات. متل ف بزاف د لافلام ولمسلسلات لمغربية بحال علال القلدة و زيرو ومسلسل مقطوع من شجرة. حياتو. شد سعيد باي على ديپلوم لفن الدرامي من "لمعهد لعالي للتنشيط التقافي ولمسرحي" ف الرباط عام 1995، و خدم ف بزاف د لاعمال لفنية ف لمسرح والسينما، كاينين لي دازو ف مهرجانات دولية فتونس ولبنان ومصر والسويد وبلجيكا وصبليون. و خاد سعيد باي جايزة د المهر لعربي من مهرجان دبي السينمائي الدولي عام 2009 ف دور د فيلم "الرجل الذي باع العالم" لي مقتابسة من رواية للاديب الروسي فيودور دوستويڤسكي.
رشيد لوالي

رشيد لوالي ممتيل ومنتج ومخرج ومقدم برامج مغريبي تزاد ف الرباط ف 3 ابريل 1965. حياتو. شد لباكالوريا ف شعبة الاداب لعصرية عام 1984، وتخرج من "لمدرسة لوطنية للفن الدرامي والمسرحي" عام 1988. و قدر رشيد لوالي باش يتشهر عند لمغاربا و تا لخاريج حيت غالبا كايمتل دور لبوطولا ف افلام و لمسلسلات اللي كايمتل فيهم، كيما دار تقديم البرنامج "من سيربح المليون؟ " (النسخة المغاربية) ف قناة نسمة (قناة تونسية) عام 2009. و من بعد ما حفا راسو فتمتيل، تلاح رشيد لوالي لمجال الاخراج، بداها فلول غي ب لافلام لقصيرة بحال "نيني يا مومو" عام 2004، و"المرحوم" و"الذبابة وانا" و"الفجر"، لي دار ليهم لاخراج ما بين 2007 و 2008، و شارك ف اخراج فيلم "نهار تزاد طفا الضو" مع لمخرج محمد كغاط، عاد دار اول فيلم سينمائي طويل ليه سميتو "يما" عام 2013. اما ف لمجال التلفزيوني فراه دار اخراج لشي حلقات ف سلسلة "لبعد الاخر"، وسلسلة "ناس الحومة" ف 2009 وتعاون معاه ف لكتابة مجموعة د لمؤلفين، و لي شاركو ف لبوطولا بزاف د لممتلين مشهورين منهم حسن فولان و عائشة ماه ماه و سعيدة باعدي و هشام لوالي و محمد عاطر. عندو خوه صغير تا هوا ممتيل سميتو هشام لوالي.
لقناة لولة (لمغريب)

قناة الاولى ( بختصار الاولى) ؤلا التلفزة المغربية هيا التلفزيون لوطني ف لمغريب. كاتوفر على ݣاع لخدمات ولمعلومات والتقافة والترفيه ولبرامج للي كايتفرج فيها لمواطنين ف لمغريب ؤ اوروپا. تاريخ د لقناة. بدات الاولى كاتبت لبرامج دياولها بلبيض ولكحل يامات لبدية د لاستقلال، و بضبط ف 3 مارس 1962. و ما بانو لالوان فتلفزة تال عام 1972. و ف 3 مارس 1993 بدات لاداعة لوطنية تبت ف لاقمار صّطناعية، بضبط ف لقمر صطناعي «اوتيل سات» و من هنا غاتكون لاولى دخلات ف لعالم الرقمي ل لبت ؤ تسجيل.
إم بي سي 5

ام بي سي 5 ؤ لا MBC 5 هيا قناة فضائية د التلفازة تابعة ل مركز تيليڤيزيون الشرق الاوسط موجهة ل بلدان لمغرب لكبير، تاريخ د لقناة. ف اكتوبر 2018 تختار لاعلامي محمد عبد المتعال باش ياسس و يبدا ام بي سي 5 للي موجها لبلدان شمال افريقيا و بدات ام بي سي 5 تبث ف 21 شتنبر 2019.
بلينهايم

بلينهايم (بالنݣليزية: Blenheim، بلوغة شعب لماوري: Waiharakeke) هي مدينة نيوزيلاندية وهي لعاصيمة ديال جيهة مارلبورو. لميساحة ديالتها هي 103 كلم² ولعلو ديالها هو 47 ميترو. كايسكنو فيها 26، 400 واحد على حساب لاحصاء د 2018.
ݣرايماوت

ݣرايماوت (بالنݣليزية: Greymouth، بلوغة شعب لماوري: Māwhera) هي مدينة نيوزيلاندية وهي لعاصيمة ديال جيهة الساحل لغربي. لميساحة ديالتها هي 1، 848 كلم² ولعلو ديالها هو 53 ميترو. كايسكنو فيها 8، 160 واحد على حساب لاحصاء د 2018.
كرايستشورتش

كرايستشورتش (بالنݣليزية: Christchurch، بلوغة شعب لماوري: Ōtautahi) هي مدينة نيوزيلاندية وهي لعاصيمة ديال جيهة كانطربوري. تبنات ف1848، تسمّات على ڤيلاج كرايستشورتش فالنݣليز. لميساحة ديالتها هي 295. 15 كلم² ولعلو ديالها هو 20 ميترو. كايسكنو فيها 377، 200 واحد على حساب لاحصاء د 2018. هاد لمدينة هي فاش طرا الزلزال لكبير دنيوزيلاندا د2011 وفيها ماتو 50 مسلم فلهوجوم ليرهابي د2019 (شوف نيوزيلاندا#لقرون 20 و21.
دونيدين

دونيدين (بالنݣليزية: Dunedin، بلوغة شعب لماوري: Ōtepoti) هي مدينة نيوزيلاندية وهي لعاصيمة ديال جيهة اوطاݣو. تبنات ف 1848 وتسمّات على دون ايدان ("Dùn Èideann")، اللي هي السمية ديال مدينة ادينبرة فسكوطلاندا باللوغة لغالية السكوطلاندية. لميساحة ديالتها هي 3، 286 كلم² ولعلو ديالها هو 108 ميترو. كايسكنو فيها 99، 885 واحد على حساب لاحصاء د 2018.
إينڤيركارݣل

اينڤيركارݣل (بالنݣليزية: Invercargill، بلوغة شعب لماوري: Waihōpai) هي مدينة نيوزيلاندية وهي لعاصيمة ديال جيهة ساوتلاند. تبنات ف1853، وتسمّات على جوج كلمات: اينبير ("Inbhir") اللي كاتعني بلغالية السكوطلاندية "فم لواد" وكارݣل ("cargill") اللي جات من السمية دلقبطان ويليام كارݣل. لميساحة ديالتها هي 491 كلم² ولعلو ديالها هو 0 ميترو. كايسكنو فيها 48، 700 واحد على حساب لاحصاء د 2018.
جيهات نيوزيلاندا

لجيهات ديال نيوزيلاندا (بالنݣليزية: Regions of New Zealand، بلوغة شعب لماوري: Ngā takiwā) هوما لجيهات السطّاش اللي كاينين فنيوزيلاندا واللي كايسيرو لحوكومات لمحلّيين. 11 من هادو مسيرينهوم مجاليس جيهاوية، وخمسة كاينين تحت لحكم ديال حوكومات وحدوية، واللي هوما لحوكم لمباشر ديال لحوكومة دنيوزيلاندا، وكايديرو الدور ديال لمجاليس لجهوية. لجيهات السطّاش ديال نيوزيلاندا هوما: نورطلاند، اوكلاند، وايكاتو، خليج پلينتي، ݣيزبورن، خليج هاوك، طاراناكي، ماناواطو فانݣانوي، ويلينݣطون، طازمان، نيلصون، مارلبورو، الساحل لغربي، كانطربوري، اوطاݣو وساوتلاند. هاد لجيهات كاينون فجوج ݣزاير كبار تاع لبلاد: لݣزيرة دالشمال ولݣزيرة دلجانوب. لجيهات ديال نيوزيلاندا. → نورطلاند → اوكلاند وايكاتو طاراناكي ماناواطوفانݣانوي خليج هاوك ← خليج پلينتي ݣيزبورن ويلينݣطون مارلبورو نيلصون طازمان الساحل لغربي كانطربوري اوطاݣو ساوتلاند
لبنى أبيضار

لبنى ابيضار (تزادت ف 20 شتنبر 1985 ف مراكش)، هيا ممتلة مغريبية لعبت دور البطولة ف فيلم الزين اللي فيك و لي تمنع ف المغرب. حياتها. تزادت لبنى ابيضار ف حي لقصبة الشعبي ف مراكش. ماقدراتش تشد لباكالوريا فا دارت شّطيح و ولات استادة د رّقص شّرقي، و شدات بزاف د شهادات ف الرقص التعبيري و لمسرح من فرانسا، بلجيكا، لبريزيل و لمغريب. تعرفات لبنى ابيضار على واحد دري برازيلي و تزوجو و خرجات من فرانسا ل لبرازيل باش تعيش معا راجلها. و ولدات منو بنت و كاتعيش دابا معاها ف مراكش. قلبات لبنى ابيضار بزاف على شي فرصة د التمتيل، و شاركات سعيد الناصري ف فيلم ديالو ”الحمالة” ولكن خرجات لصحافة و تاهمات سعيد بلي تحرش بيها، تعرفات لبنى ابيضار على لمخريج نبيل عيوش، لي عزيز عليه يختار ممتلات يمتلو ف ادوار قاصحة، لي غالبا ݣاع لفنانات لمشهورات تايرفضو يمتلوها، و تفاهمات معاه باش تمتل دّور ديال بنت ليل ف فيلم ”الزين اللي فيك“.
لكوپل

لكوپل هوا مسلسل مغريبي بحلقات متسلسلة و قصيرة، تلاحت اول حلقة ف شهر رمضان د 2013 على قناة دوزيم. قصة دلمسلسل. كايدوي لمسلسل على يوميات د جوج مزوجين فايتين الستينات فلعروبية و ديما كايتغاوتو و كايتناقشو بطريقة كوميدية ف لمواقف لي كاتكون ف حياتهم ليومية.
قسم 8 (فيلم)

قسم رقم 8 هوا فيلم مغريبي دار ليه لاخراج جمال بلمجدوب ولانتاج قناة دوزيم عام 2003، و لي متل فيه دور لبطولا فاطمة خير ورفيق بوبكر وسعد التسولي وعزيز حطاب. لفيلم لقا نجاح كبير عند لمغاربة. قصة د لفيلم. كايبدا لفيلم و هوا كايورينا الاستاذة ليلى (فاطمة خير) كاتنتاقل لواحد تانوية قريبة لبلاصة فين ساكنة، و لكن غاتندم حيتاش غاتولي تقري ف لقيسم رقم 8، لي معروف فيه تلاميد ضاسرين، اللي كايبرزطوها ديما و وصلات تا انهم يهددو حياتها الشخصية.
رفيق بوبكر

رفيق بوبكر ممتيل مغريبي تزاد ف الدار لبيضا ف 12 مارس 1973، بدا تمتيل عام 2001 ف فيلم غراميات الحاج المختار الصولدي. و لقا نجاح كبير فاش متل ف فيلم قسم رقم 8 و الطريق الى كابول و حتا السلسلة لكوميدية عائلة محترمة عام 2005.
اللوغات لأصلية دؤسطراليا

اللوغات لاصلية دؤسطراليا هي مابين 293 و363 لوغة كاتنتامي ل28 فاميلة داللوغات ولوغات منعازلة، كايهضرو بيها السكان لاصليين دؤسطراليا فلبلاد دؤسطراليا وفشي ݣزاير قراب منها. لعلاقة مابين هاد اللوغات مازال ماباينة دابا. اللوغات لاصلية دؤسطراليا كاتجمع فݣروپ كبير داللوغات كايتسمى "اللوغات لؤسطرالية" اولّا "فاميلة اللوغات لؤسطرالية" واخّا كاين باقي شك فلاصول ولعلاقات مابيناتهوم. فاللخر ديال لقرن 18 كانو كتر من 250 ݣروپ جتيماعي اصلي وعدد بحالو ديال اللوغات ولمتغيرات. لوضعية ولمعريفة باللوغات لاصلية ليوما كايختالف بشكل كبير. بزاف ديال اللوغات نقارضو بسباب الدخول ديال لمجتمع دلمستعميرين على التقافة لاصلية. للبعض ديال هاد اللوغات غير شوية ديال لقواعد ولكلمات هوما اللي مقيّدين. فلبدية ديال لقرن 21، غير شي 150 لوغة هي اللي كاتستعمل يوميا، ولاغلبية ديالهوم كاينين فخطر. ف2020، 90 فلمية ديال كتر من 100 لوغة اللي بقاو كايتعتابو كاينين فخطر. 13 لوغة منهوم باقا كاتدوز للدراري. اللوغات اللي نجاو كاينين فلبلايص اللي معزولين بزاف. كايبان باللي قبل مايجيو لاوروپيين لؤسطراليا، كانو شي 250 لوغة اللي كولّا وحدة فيهوم كايهضر بيها مابين 3000 و4000 واحد. عدد كبير ديال هاد اللوغات تمحا من لوجود غير عقود من مورا ماطرا التفاعول مع لمستعميرين، كيفما لحالة ديال السكان لاصليين دطازمانيا، اللي هوما ميتال ديال ليبادة لاتنية. طازمانيا تفرقات على ؤسطراليا من مورا لعصر لجليدي فاش داب التلج، وبقاو الناس محصورين تما على لعالام كتر من 12 الف عام. ستنتجات لعاليمة داللوغات كلير باورن باللي كانو 12 لوغة طازمانية، وهاد اللوغات ماعندهومش علاقة (علاقل اللي كاتبان) معا اللوغات اللي فؤسطراليا. ف2017 تكتاشف تنشرات ديراسة كاتفتارض باللي الا درسنا السميات ولحروف دالزيادة اللي كايجيو قبل منهوم، يمكن نوصلو لواحد اللوغة ؤسطرالية بديانية جايين منها ݣاع اللوغات لؤسطرالية لاصلية اللي كاينة ليوما تمّا. هاد اللوغة هادي غايكون تّهضر بيها هادي 12 الف عام فالشمال دلبلاد.
ماوري

لماوري (بالنݣليزية: Maori) هوما السكان لاصليين ديال نيوزيلاندا. جاو لپولينيزيين، اللي هوما الجدود لقدام ديال لماوري لنيوزيلاندا مابين 1320 و1350 ميلادية. كاينين بزاف ديال النضريات اللي كاتحاول تفسّر منين جا هاد الشعب. لاصول ديال لماوري هوما فپولينيزيا، غير اما من جزر كوك اولّا جزر لجمعية. فلحكايات ديالهوم، كايݣولو باللي جاو من واحد لبلاصة اللي سميتها هاوايكي ("Hawai'iki")، واللي مبدّلة على هاواي ديال لميريكان. قبل مايجيو لاوروپيين لتمّا، شعب لماوري ماكانش عاطي لراسو شي سمية. من مورا ماجاو لاوروپيين لنيوزيلاندا، هاد الشعب سمّا على راسو "ماوري" ("Māori")، واللي كاتعني حقّاني، عادي وطبيعي، وسمّاو على لاخرين، خصوصا اللي جاو من النݣليز، "پاكيها" ("Pākehā"). ليوما كاتستعمل "پاكيها" فالنݣليزية ديال نيوزيلاندا باش تعني لاوروپيين دلبلاد. ليوما شي 775 الف ديال لماوري كايعيشو فنيوزيلاندا، وهوما طرف كبير من التقافة ديال لبلاد. هادشي علاش خداو حقوق خاصة من عند لحوكومة. اللوغة ديالهوم، واللي هي اللوغة لماورية ("Te Reo Māori")، هي لوغة رسمية معا النݣليزية. لحوكومة ديال نيوزيلاندا كاتدعم شعب لماوري باش تبقى التقافة ديالهوم حية وماتنداترش.
فاضمة عبي

فاضمة عبي (ماتت ف 2 اكتوبر 2020) كانت طبيبة مغريبية تادير العمليات ديال لجراحة. هي لمرا اللولا ف لمغريب اللي بدات تادير العمليات. الزيادة. تزادت فاضمة ف واحد لقرية صغيرة حدا خنيفرة ف وسط لمغريب. عاشت ف ميدلت قبل ماتمشي ل مكناس باش تكمل قرايتها ف البتيدائي ف لمدرسة ديال لالة امينة. لخدمة. مشات فاضمة ف يوليو 1981 ل فرانسا باش تكمل قرايتها بعد ما قرات شويا ف التعليم العالي ف لمغريب. تما خدات ديبلوم ف التشريح و التوليد من مونبليي. تخصصات منبعد ف الجراحة العامة. ف عام 1982 ولات اول طبيبة ديال الجراحة ف لمغريب وكرَّمها الملك لحسن التاني. ف يونيو 1989 دارت اول جراحة قلب مفتوح و دازت مزيان. خدات الشهادة ديال الدراسات ف لموجات فوق الصوتية من باريز. مبعدها بدات تاتقري ف لكلية ديال الطب والصيدلة ف الرباط عام 1992. تشهرات ب التدريبات ديال الشباب خصوصا العيالات ف المغرب علا الخدمة ديال الطبيب و الجراحة. لموت ديالها. كانت فاضمة مريضة ب لكونصير و ماتت بسباب كوڤيد-19 ف 2 اكتوبر 2020.
سكان أصليين

السكان لاصليين كاتعني الناس اللولين اللي عاشو فشي بلاصة، وماشي لمهاجرين اللي جاو من بعد. هاد الناس يقدرو يتوصفو بسميات بحال اللوالة، الشعوب لاصلية، الشعوب اللولين، لامم اللولين. لامم لمتحدة كاتفضّل لعيبارة "سكان اصليين" على هاد لوصاف لاخرين، حيتاش هادو عندهوم معنى سلبي. كاين تقديرات باللي كاين كتر من 5000 ݣروپ ديال السكّان لاصليين فلعالام. السكان لاصليين غالبا عاشو اولّا مازال كايعيشو فترات ديال لعبودية اولّا لمعاملة لخايبة ديال لمستعمرين. السكان لاصليين كانو مقموعين فلفترات ديال ليستيعمار. غالبا كانو لمستعمرين كايسرقو التروات ولاراضي ديالهوم، وغالبا كايكونو عبيد اولّا كايتقتلو ݣاع. لمستعمرين ديما كايبغيو من السكان لاصليين ايشوفو راسهوم باللي هوما من طبقة طايحة اولّا نازلة على هادوك اللي مستعمرينهوم. هادي هي لپروپاݣاندا. هاد الناس يقدرو يكبرو بهاد لمعتقدات. بعض لمرّات السكان لاصليين كاينوضو لحرب باش يدافعو على لارض، التاريخ ولحقوق ديالهوم باش مايضيعوش، كيمّا طرا لشعب لماوري معا لاوروپيين شحال هادي فحروب نيوزيلاندا، من مورا ماسناو على معاهدة وايطانݣي اللي ماكانوش عارفين لمعنى ديالها.
حلاق درب الفقراء (فيلم)

حلاق درب لفقرا فيلم مغريبي تنتج عام 1982 و كايتعتابر لفيلم لوحيد لي خرجو محمد الرڭاب و كايدوي على قصة حلاق ف لحي الشعبي لمشهور درب السلطان ف مدينة الدار لبيضا، و بالضبط ف درب لفوقارا لي كايعتابر من اقدم دروبا لي كاينا ف درب السلطان. لفيلم متلو فيه بزاف د لممثلين مغاربا مشهورين بحال محمد الحبشي، صلاح الدين بنموسى، عبد اللطيف الخمولي، مصطفى سلمات، عمر شنبوط و حميد نجاح.
ساعة في الجحيم (مسلسل)

ساعة ف لجحيم هوا مسلسل مغريبي دار ليه لاخراج ياسين فنان كايدوز على قناة لاولى من 2008، و وصل لجزء السادس فعام 2015، كولا حلقة تاضور على شخصية كادوز عليها ساعة وحدة عامرا بلمشاكل وصداعات و حياتو كاترون. السلسلة عرفات واحد نجاح كبير عند لمغاربا حيتاش كاتدوي على لمشاكل و لهموم لي كايعيشو لمجتمع لمغريبي، وحتى طريقة التصوير لي موخودا من السلسلات لميريكانيا لكبار. وخدات السلسلة بزاف د لجوائز.
محمد لبسطاوي

محمد لبسطاوي (تزاد ف خريبݣة، 1 يناير 1954 - 17 دجنبر 2014) ممتيل مغريبي، متل ف بزاف د لافلام ولمسلسلات ولمسرحيات لمغريبية. حياتو. تْزاد البسطاوي نهار 3 يونيو 1954 فدوار اولاد الحران فاقليم سطات. كان فوسط عائلة بسيطة، الاب ديالُه كان خَدّام فالمحطة ديال التران اللي كانت قريبة منّهم. من بعد جوج سنين، العائلة دارت الهجرة للمدينة ديال خريبݣة، فين كمل قرايتو فمدارسها كاملين. تْلاقى مع حب المسرح من خلال مسرح الهواة اللي كان فدار الشباب. من بعدما تخرج من الثانوي، قرر يهاجر لاوروبا، ومشا اولاً لفرانسا ومن بعد استقر في الطاليان كمهاجر سري. كان كيكافح باش يعيش وكيخدم كبائع متجول. وفنفس الوقت، كان كيشارك فالاندية ديال مسارح الهواة مع الايطاليين. فالسنة 1985، رجع للمغرب وقرر يحترف المسرح ويدخل لميدان التمثيل بطريقة عصامية. كاريير الفني. التحق سنة 1987 بفرقة مسرح اليوم مع توريا جبران وخدم معاهم لمدة عشر سنين. فهاد الفترة، كان كايكتب نصوص واشعار لبرنامج القناة الصغيرة اللي كايتخّص للاطفال. بفضل تالقو فمسرحية «بوغابة» سنة 1989، تفتحات ليه ابواب النجاح. ف 1995 بدا تجربة جديدة مع فرقة مسرح الشمس اللي ساهم فتاسيسها بجانب محمد خيي ويوسف فاضل، وعلى الرغم ان هاد التجربة ما كانتش طويلة، قدم من خلالها مجموعة من الاعمال المتميزة بحال «خبز وحجر وفنتازيا»، «بوحفنة»، و«الخمارة». من بعد مسيرة طويلة في المسرح، دخل لعالم السينما و التلفزيون، وكان محبوب عند المخرجين وطلّبوه بزاف، وتعرف عليه الجمهور المغربي من خلال مسلسلات بحال «دواير الزمان» اللي تعرض في 1999 وكان بداية شهرته، ثم مسلسل «جنان الكرمة» في 2001، ومن بعد جا المسلسل اللي لاقا نجاح كبير وعنده شعبية واسعة «وجع التراب» في 2006، من خلال تجسيده للشخصية الايقونية (شعيبة). من بعد عرض فيلم "علال القلدة"، حصل الممثل البسطاوي على النجمة الذهبية فمهرجان القاهرة للاذاعة والتلفزيون عام 2013. تكرم حتى فالمهرجان الدولي للفيلم فمراكش، واللي كانت اخر مناسبة ظهر فيها من خلال فيلم جوق لعميين، اللي لعب فيه دور البطولة. حياتو الشخصية. تجوج البسطاوي بالممثلة سعاد النجار، وعندهم 4 ولاد، اللي كيتشغل معظمهم فالمجال الفني. الوفاة. توفى محمد البسطاوي صباح الاربعاء 17 دجنبر 2014 في المستشفى العسكري ديال الرباط وكان عندو 60 عام، بعدما تعارك مع المرض اللي خلى ليه انتفاخ فاحدى كليتيه، وهو اكتشف هاد المشكل غير صدفة ملي كان كيشارك فحملة ديال التبرع بالدم. تم دفنه فمقبرة الشهداء فالعاصمة الرباط بعد صلاة العصر نفس النهار. رحيله خلى حزن كبير عند الاصدقاء ديالو فالمهنة وكدا الجمهور المغربي بشكل عام.
الله يحفض نيوزيلاندا

الله يحفض نيوزيلاندا (بالنݣليزية: God Defend New Zealand، بلوغة شعب لماوري: Aotearoa، "نيوزيلاندا") هو لعنوان ديال النشيد لوطني تاع بلاد نيوزيلاندا. هاد النشيد كان فلاصل قصيدة كتبها طوماس براكن فالسبعينات ديال لقرن 19 وركّب ليه جون جوزيف وودز التلحين فمسابقة اللي ربح فيها 10 ديال لݣينيات (فلوس قدام ديال لمملكة لمتحدة). عامين من بعد كتب طوماس هنري سميت النوسخة ديال لوغة لماوري. تعتامد النشيد ف1977.
سعيد التغماوي

سعيد التغماوي (تزاد ف 19 يوليو 1973)، ممتيل و كاتب سيناريو مغريبي (و عندو لجنسية لفرنساوية و لميريكانية) من اهم لادوار لي متل كانت فعام 1995 ف لفيلم لفرنسي "لكره" "La Haine" لي دار ليه لاخراج لمخرج لفرنساوي ماتيو كاصوڤيتش. التغماوي شارك ف بزاف د لافلام ب نݣليزية، منهم فيلم تلاتة ملوك (1999) لي كان فيه دور لملازم سعيد، و شخصية عمر ف فيلم خائن. حياتو. تزاد سعيد التغماوي ف نواحي د سين سان دوني، وسط عائلة كبيرة حيتاش كان عندو سبعة د لخوت، و بضبط ربعا لخوت و تلاتة لخواتات. كانو والديه مهاجرين مغاربا و اصولهم امازيغية ف مدينة الصويرة. خرج من لقرايا بكري باش يولي بوكسور، و نجح باش ياخد لمركز التاني ف لوزن ديالو ف فرانسا. مشا فعام 1999 لمريكان. و ف عام 2008، و شد الجنسية لميريكانية.
رمضان

رْمْضان هو شّهر تّاسع ف شّهورا لهيجرية ف لاسلام، ؤ هو شهر مميز عند لمسلمين حيت كيصومو فيه ؤ كيحاولو ما فجهدهم باش يديرو لخير ؤ يصدّقو علا لفوقارا ؤ لمساكين، و ؤ كيجي موراه مباشرة لعيد صّغير. تصنيف ديال شّهر. شهر من شهورا لهجرية، ؤ تيجي من بعد شعبان، ؤ كيسالي يا اما ف 29 ؤلا 30، يلا كان لقمر ف مرحلة لهلال ف 29 من شهر كيسالي فيه، ؤ يلا جا ف ليوم 30 هيسالي ف لخَّرْ. شهر اسلامي، عندو مْكانة خاصة عند لمسلمين. طقوس شّهر. كيتعملو بزاف ديال لحوايج لّي داخلين ف نطاق ديانة لاسلامية، ؤ من طّقوس دّينية ف هاد شّهر: طقوس لمغاربة فرمضان. الطابلة ديال لمغاربة لمسلمين فرمضان ضروري مايكون فيها لحريرة و شباكية و ماكلات خرة. مصادر. #تحويل
طوماس براكن

طوماس براكن (دجنبر 1843، ارلاندا - 16 فبراير 1898، دونيدين) هو شاعير وصحافي وسياسي نيوزيلاندي. هو اللي كتب النشيد لوطني ديال نيوزيلاندا "الله يحفض نيوزيلاندا"، وهو اللي بتاكر لعيبارة ديال "ارض الله" وطبّقها على بلادو. هاد الشاعر ربح لجايزة لكبيرة ديال لمجتمع لكاليدوني للشعر فاوطاݣو. حياتو. لواليدة ديالو مارݣاريت، ماتت ف1846 ولواليد ديالو طوماس مات ف1852. تصيفت لؤسطراليا باش يلحݣ على عمّو جون كيرنان فمدينة جيلونݣ، ڤيكطوريا وهو عندو فلعمر 12 عام. فاللول مشا طوماس براكن باش يتعلم تافارماسيانيت، ومن موراها مشا يخدم فلفوارم وكان ݣزاز ديال الربيع وكسّاب. من موراها مشا كايقلّب على الدهب وكان مقابل واحد لحانوتة. فديك لوقت بدا كايكتب قصص على لمغامرات والنشاطات ديال الدهايبية اللي كانو فديك لوقت، وعلى لكسّابة ولخدّامة. دار الشركة ديال Thomas Bracken and Co اللي كانت كاتفرّق الجرنان ديال "Evening Herald" حتى جا بلاصتها جرنان "Globe" ف1890. مشا فلبدية ديال 1869 لمدينة دونيدين فبلاد نيوزيلاندا، وتمّا فين تّنشر كتاب فيه ݣاع لقصايد لمخيّرين ديال لبلاد. وواخا كان خدّام ݣزاز ديال الربيع، بقا طوماس كايكتب والّف كتاب "Flights among the Flax" اللي تلاحض فلاوساط الشعرية وخدا عليه لجايزة لكبيرة ديال لمجتمع لكاليدوني للشعر. كان طوماس براكن سياسي وربح الرياسة ديال مدينة دونيدين من مورا مامات اللي قبل منّو، وبقا فيها حتّى تقاعد ف1887. مات طوماس براكن فالليلة ديال 16 فبراير 1898. تدفن فلمقبارة ديال دونيدين، وواحد لمنضر تمّا قريب تسمّى على سميتو.
جون جوزيف وودز

جون جوزيف وودز (1849، طازمانيا - 9 يونيو 1934، نيوزيلاندا) كان معلّيم وملحّين نيوزيلاندي. تعرف فاش ربح منافسة ديال شكون غايصاوب اللحن ديال النشيد لوطني "الله يحفض نيوزيلاندا"، واللي هي قصيدة ديال طوماس براكن. كان جون جوزيف خدّام فلكيتابة لعامة ديال لمجليس دبلدية تواپيكا لشي 55 عام.
طوماس هنري سميت

طوماس هنري سميت (بالنݣليزية: Thomas Henry Smith) (22 نونبر 1824، النݣليز - 23 شنتبر 1907، اوكلاند) كان قاضي وشاعير نيوزيلاندي. تعرف بالطرجامة ديالو للنشيد ديال نيوزيلاندا "الله يحفض نيوزيلاندا" للوغة شعب لماوري، واللي كتبو تحت الطلب ديال لحاكم لعام دلمستعمارة تاع نيوزيلاندا جورج ادوارد ݣراي. اللول دحياتو. تزاد طوماس هنري سميت فالنݣليز. من مورا ماقرا، خدم فبيرو ديال التحفيض دلارض. ف1842 مشا لنيوزيلاندا من مورا مادوّز تدريب فالشركة ديال ليحصاء دلارض تاع نيوزيلاندا.
پيطاݣوراس

پيطاݣوراس الصاموصي (570 - 495 ق. م) هوا فيلسوف و عالم رياضيات يوناني، اسس لحركة الپيطاݣورية كيما معروف ب لمعادلة ديالتو لمشهورة مبرهنة پيطاݣوراس لي كاتقرّا بزاف ف لمدراسة. لمعلومات لي جاتنا عليه من كتوبا تكتبو من بعد قرون من لموت ديالو، و هادشي خلا اننا مايكونوش عندنا معلومات موتقة على افكارو و خدمتو. تزاد ف ݣزيرة صاموص وسافر ل بزاف د لبلدان منها ليونان و مصر و يمكن تا لهند. ݣلس ف مستعمرة كروطون ليونانية ف طاليان تقريبا ف عام 530 ق. م. و تماك دار مدرسة ل مناقشة موضوعات فلسفية مختالفة بحال شنو كايوقع للروح منين كاتموت لكسدة. كان كايهتم بزاف ف لمواضيع لعلمية و لماط و تا لموسيقا حيتاش بين لعلاقة بين شد ورخوة د السلك والنغمة لموسيقية لي كاتصيفطها فاش كاتورك عليها ف فترات منتاضمة، و كاتكون النتيجة سلّوم موسيقي هارموني. حياتو. تافقو لمؤرخين هيرودوت، و ايسوقراطس و شي وحدين خرين ف لكتّاب لقدام بلي پيطاݣوراس تزاد ف صاموص. و هيا واحد لجزيرة ف شرق بحر ايجي. و طلقات شي هضرة بلي تنبؤو بيه فاش كانت حاملة بيه لواليدة ديالتو بلي غايتولد ليها دري غايكون زوين و حكيم، ؤ غايفيد لبشرية. و تدكر ف مصدر معطل بلي لواليدة ديالتو سميتها فيثاي. و تزاد ف عام 570 قبل لميلاد تقريبا. كايقولو لبعض بلي پيطاݣوراس كان متزوج ب لفيلسوفة ثيانو من ݣزيرة كريت. وكان عندهم ولد سميتو تيلاوݣيس. وثلاثة د لبنات، (دامو، اريݣنوط، و ميا).
الأخ رشيد

الاخ رشيد (ب ) هو اعلامي مغربي مسيحي سميتو لحقيقية رشيد حمامي تزاد ف عام 1971 ف سيدي بنور ف لمغريب، (كان باه امام و مات ف 2016). عتانق رشيد لمسيحية ف لبدية ديال شبابو حيت كان متاتر ب اداعة ف الراديو «مونتي كارلو-Monte Carlo» و خرج من المغرب ل قبرص و عاونوه اعيان الكنيسة حيت باه ماتقبلش بلي ولدو بدل دينو. الف ربعة د لكتوبا كايدوي فيهم على دين لاسلامي وكان مقدم برنامج "سؤال جريء" على قناة الحياة المسيحية ولي كايدير فيها لمقارنة بين لمسيحية و لاسلام و كاينتاقدو، ودابا كايقدم برنامج "بكل وضوح" على قناة الكرمة و عندو قناة فليوتوب لي كايتلاحو فيها ݣاع لحلقات (من برنامج سؤال جريء تا لبرنامج بكل وضوح) سميتها "قناة الاخ رشيد Brother Rachid TV" وفايتة 300 الف ابوني. حياتو. تزاد رشيد ف لمغريب ف فاميلة مسلمة محافضة وكبر ف دكالة. كان باه امام. حفظ سدس د لقران فاش كان عندو ست سنين. قرا لقتيصاد ؤ لانفورماتيك ف جامعة الحسن التاني ف الدار لبيضا. ف عام 1990، ؤ كان فعمرو تسعطاش لعام، تحول من الاسلام ل لمسيحية بعد ما درس لختيلافات بين هاد جوج ديانات بغرض باش يدافع على لاسلام ولكن خرج منو. فاش عرفوه والديه عتانق لمسيحية، جراو عليه من دار ومشا يعيش مع واحد لمبشر ولكن ضطر ف لخر يهرب من لمغريب. من بعد ما عرف بلي كتر من 30 مليون مغريبي (و حتا جزايري) ماكايفهموش لعربية (لفوصحة) لي تكتب بها لقران، ناض طرجم لقران بدارجة لمغريبية باش بزاف د لمسلمين يفهمو لقران و لكلمات ديالو، ويخرجو من دّين (كاينين ڤيديوات ف يوتوب كايشرح لقران ب دّاريجة).